[{"text_idx": "#000000", "text": "Arta rondo Jan De Cooman"}, {"text_idx": "#000004", "text": "Naskita en la komenco de la dudekaj jaroj, mi s\u0302atas iom esplori la pasintecon. Jam nun ni rajtas diri, ke ni travivis la plej grandiozan progreson el c\u0302iuj epokoj. Kio de nun povos ankorau\u0306 okazi, estas nur alg\u0302ustigoj kaj pli bona disvastigo de la trovitaj\u0302oj. Ec\u0302 desegnistoj de bildstrioj kaj au\u0306toroj de rakontetoj ne plu sukcesas fantazii ion vere novan."}, {"text_idx": "#000005", "text": "Por ilustri mian rakonton, mi komencos mense retravivi tagon el nia juneco ekde la vekig\u0302o g\u0302is la enlitig\u0302o."}, {"text_idx": "#000008", "text": "Kiam mi ne disponis foton, mi foje provis iom ilustri miajn klarigojn per skizeto au\u0306 desegneto."}, {"text_idx": "#000009", "text": "Kie mi parolas pri \u201cla urbo\u201d, temas pri la domaro kaj la log\u0302antaro de Geraardsbergen [prononcu Herartsbergen. Flandra urbo]."}, {"text_idx": "#000012", "text": "C\u0302e ni staris petrollampeto sur la noktotableto. G\u0302i lumetadis dum la tuta nokto. Mi konis aliajn versiojn el ordinara vitro. Pro tio, ke tra la vitro videblis la rezervo da petrolo, ili estis pli tau\u0306gaj. Nia lampeto staris sur la noktotableto, tiu de niaj gepatroj staris sur surmura tableto. La mec\u0302eto, kiu ec\u0302 ne lumis tiom, kiom lumas kandelo, donis fantoman prilumadon. G\u0302ia blua flanko estis zorge orientata al la dormantoj, por ne g\u0302eni ilin per la lumo. La malforta prilumig\u0302o de la plafono kaj muroj aperigis antau\u0306 niaj infanaj okuloj fantomojn, helpe de iu mallonga fabeleto, kiun oni tiam foje rakontis. Fantome. Ni tamen ekdormis kaj pludormis g\u0302is ni estis vekataj de niaj gepatroj, plejofte de panjo. En la gepatra dormoc\u0302ambro estis pendola vekhorlog\u0302o."}, {"text_idx": "#000033", "text": "Inter la s\u0302iraj\u0302oj en mia memoro mi ankorau\u0306 klare vidas unu fakton. G\u0302i okazis al mi, mizerulo. Estis io, kio okazas au\u0306 povas okazi al c\u0302iu infano. Dum iu antau\u0306tagmezo subite trafis min forta spasmo, kaj la furzeton akompanis iom da ... sau\u0306co. Nu... kion mi diras? Iom \u2013 mi male pensas, ke ja estis duona sitelo da g\u0302i. Kaj g\u0302i ade venis. La alia infano, kiu sidis apud mi sur la benko, s\u0302ovig\u0302is kaj baldau\u0306 pro la parfumo forlasis la benkon. La religiulino, en sia plena uniformo kun la granda nigra c\u0302apo kaj blanka vizag\u0302ovindo venis en mia direkto kaj post ekflaro senbrue malaperis en la koridoro. For! Sed s\u0302ian vizag\u0302on mi ankorau\u0306 ne forgesintas. Tiu nau\u0306zo pro la odorac\u0302o kaj tiu malakcepto kaj abomeno restas por c\u0302iam gravuritaj en mia memoro."}, {"text_idx": "#000034", "text": "La aliaj infanoj c\u0302irkau\u0306 mi estis translokataj de alia religiulino, kiu estis pli patrineca, kaj ili estis sendataj al la ludejo per skuo je la sonorileto.\nKaj mi, infaneto du- au\u0306 trijara, restis tie tute sola en la akra senspiriga odorac\u0302o, kiel orfeto, spasme kuntirig\u0302inta en tiu varma fec\u0302o, kiu iom post iom trovis elirejon tra miaj kruringoj pogute fluetante lau\u0306 la sidvangetoj al miaj s\u0302trumpoj kaj s\u0302uoj. Dau\u0306radis tiuj spasmoj ... dau\u0306radis tiu terura odorac\u0302o ...\nPost eterna atendado subite au\u0306dig\u0302is forta frapo je la pordo, finfine aperis en la pordaperturo konata vizag\u0302o, tiu de mia pac\u0302jo. Mi subite estis tute senstrec\u0302ita ekvidante konatan personon, kaj la spasmoj tuj malpliig\u0302is.\nSen komentario li prenis min per siaj manoj c\u0302irkau\u0306 mia talio, rapidege levis min kaj kuris \u2013 min tenante for de li \u2013 al sia motorciklo, kiu staris antau\u0306 la pordego. Li sidigis min sur la benzinujon antau\u0306 li. La bruna sau\u0306co ne c\u0302esis flui lau\u0306longe de miaj kruroj sur miajn s\u0302trumpojn kaj s\u0302uojn. Mi ne plu scias, kiel li portis min hejmen, sed ja, ke jam pretis pelveto kun varma akvo, en kiun li enmetis min tute vestitan."}, {"text_idx": "#000037", "text": "Jam tiam la lernejo por etuloj estis sekse miksa, sed la knabetoj sidis je unu flanko kaj la knabinetoj je la alia flanko de la klasc\u0302ambro. Poste ekde la baza lernejo c\u0302io pri la instruado estis disigita en apartajn lernejojn. Tiel por knaboj ni konis \u201cKolegion\u201d kaj \u201cKarmelejon\u201d [kiu origine estis abatejo de Karmelanoj, poste fakte de Jozefanoj] en la katolika instruado kaj \u201cEcole moyenne\u201d [\u201cmezgrada lernejo\u201d en la franca] por aliaj.\nPor la knabinoj ekzistis lernejo \u201cFratinejo\u201d en Monah\u0302ineja Strato kaj la jam menciita Huneghem por la katolika instruado."}, {"text_idx": "#000038", "text": "Krom \u201cEcole moyenne\u201d (s\u0302tata lernejo) en la urbo ankau\u0306 estis lernejoj c\u0302e Kajo, en Gaffelstraat [\u201cForkega strato\u201d] kaj en Buizemontstrato [Buizemonto estas nomo, kiu lau\u0306 iuj historiistoj atestas pri iama c\u0302eesto de romianoj sur la monteto de la urbo]\nTransirontaj al la unua klaso de la infanlernejo por kvarjaruloj, ni rajtis iri al la pli proksima lernejo en Monah\u0302ineja Strato. Knabino, Elize, filineto de Mate Bone el la najbarejo, c\u0302iutage devokonscia akompanis nin al la lernejo. S\u0302i faris tion por kelkaj cendoj au\u0306 frandaj\u0302oj. Tiutempe oni faris multon por frandaj\u0302eto.\nPrecipe la nomo de fratino Imelda restis en mia memoro."}, {"text_idx": "#000083", "text": "Ektiro de Elize je la sonorileto estis startsignalo por ni. Kiel duonsovag\u0302a bando, ni kuregis eksteren, dumvoje surmetante nian jakon. Pro la severa mieno de la pli ag\u0302a knabino ni sag\u0302e iris al la lernejo. Ne necesas diri, ke iri malsupren estis pli facile ol iri supren. Pro la malbona stato de la trotuaroj tamen necesis atenti, c\u0302ar falo plejofte estis komenco de lau\u0306ta plorado. Liverinte nin en la lerneja ludejo la knabino plenumis sian taskon kaj s\u0302i malaperis inter siaj samklasaninoj. Ni kuris por akompani niajn tiamajn kamaradojn, g\u0302is la granda sonorilo lau\u0306te alvokis nin. Ni devis envicig\u0302i antau\u0306 nia klaseto. La fratino \u2013 en la fratinejo ni diris \u201czuster\u201d (fratino) nederlande, en Huneghem ni devis france diri \u201csoeur\u201d \u2013 atendis nin c\u0302e la enirejo de sia klaseto kaj post s\u0302ia signo ni eniris la klasc\u0302ambron tuj al nia benko. Duope unu apud la alia, ni ankorau\u0306 rapide povis ion diri. Post la sonorileta signalo de la fratino, ni citis preg\u0302on. Poste regis silento, la \u201ckursoj\u201d pri tondado kaj desegnado rekomencig\u0302is."}, {"text_idx": "#000094", "text": "Medalo \u201cReuzengilde\u201d de la urbo Geraardsbergen"}, {"text_idx": "#000097", "text": "Por tiu okazo Reuzengilde projektis embleman medalon. Kiel modelon por tiu medalo g\u0302i kun nia permeso uzis bildon prenitan el malnova kermesa afis\u0302o farita de Jan De Cooman."}, {"text_idx": "#000098", "text": "Ambau\u0306 asocioj fieras pri la uzo de tiu desegno. Reuzengilde krome nomis tion \u201cunuavida amo\u201d por nia familio de gigantoj Goliath, Gerarda kaj Kinneke Baba. Por nia arta rondo tio estas klara signo de la ligiteco inter la urbo Geraardsbergen kaj la artisto Jan De Cooman."}, {"text_idx": "#000100", "text": "Kermesa afis\u0302o de Jan De Cooman"}]